Llíria promou el concurs Meravelles Llirianes
10 de febrer de 2017

Fil-Per-Randa Viatges Culturals i l'Institut d'Estudis comarcals (IDECO) han organitzat el projecte Meravelles Llirianes que compta amb la col•laboració de l'Ajuntament de Llíria. Esta iniciativa pretén servir per a promocionar l'important patrimoni cultural, arqueològic, arquitectònic, mediambiental i musical del municipi.

Este programa serà presentat pels seus promotors este pròxim diumenge 12 de febrer a les 12.30 hores a Ca la Vila. L'objectiu és seleccionar, per mitjà d'un concurs popular, les 7 Meravelles de Llíria d'entre 14 candidates: La Concòrdia, l'Edeta Romana, els Banys Àrabs, el Tossal de Santa Bàrbara, la Ciutat dels Músics, l'església de la Sang, el Tossal de Sant Miquel, les pintures del Bon Pastor, Ca la Vila, la Confraria de la Sang, l'ermita i font de Sant Vicent, la portada de l'Assumpció, el Museu Arqueològic de Llíria, i el mosaic dels Dotze Treballs d'Hèrcules.

A més, al llarg de 2017 s'organitzaran distintes activitats com a concerts, recitals, visites turístiques o exposicions que conclouran en les festes de Sant Miquel amb la declaració de les 7 Meravelles de Llíria.